huwelik – toortsie.com
Julie 24, 2018 Julie 23, 2018 ~ Toortsie	~ 38 Kommentaar
Huwelike kry swaar. Wêreldwyd. Ek sien dit op die blogs en in die normale wêreld. Dis mos darem eintlik nie nuwe nuus nie.
Ek is ‘n voorstander vir die huwelik, ‘n vegter vir die huwelik en sou iemand my hulp of raad of oor inroep, sal ek altyd eers kyk of daar nie tóg ‘n manier is waarop die huwelik gered kan word nie. Dit word nie altyd positief ontvang nie, om verskillende redes, maar mý werk is altyd eerstens om oplossings te soek, om perspektief te probeer bring.
Iewers op ‘n blog het ek die volgende kommentaar gelewer: Ek het nie ‘n antwoord vir jou nie. Soms raak ons moedeloos. Soms voel dit of alles op ons intuimel. Soms voel dit of ons wêreld uitmekaar skeur. Soms is dit seker beter om aan te beweeg, maar ek is mos ‘n vegter vir die huwelik. Soms help dit om net ‘n bietjie terug te sit en te dink, waarmee is ons besig? Wat kan ek dalk anders doen (omdat ek gewoonlik nie die ander persoon kan verander nie), wat is hier in my cluttered lewe wat ek dalk eerder moet los? Waaraan gee ek nie meer aandag nie, wat my aandag verdien? En soms, net soms skyn daar weer ‘n sonstraal deur die donker wolke. Ek bid dat die sonstraal ook vir jou sal deurskyn en dat jy weer ‘n manier vind om voort te gaan. Sterkte.
Ek is jammer om te moet sê dat ons almal onperfekte huweliksmaats het, want ons is getroud met gewone mense, mense met foute.
En nou kom nóg skokkender nuus: Ons huweliksmaats is óók getroud met onperfekte mense! Ja! Ook óns is gewone mense met foute, nes hulle.
Die een man is hardwerkend en sorg goed vir sy gesin, maar is dalk onbetrokke by die kinders. Die ander een help weer geweldig baie in die huis, speel heeldag met die kinders, maar frustreer sy vrou omdat hy nie vir haar ruimte gee om haar eie ding te doen nie. Die vrou is dalk ‘n uitstekende kok, maar alles is deurmekaar en in chaos rondom haar. Of sy bestuur haar huishouding uitstekend, maar in die proses raak die ‘leef’ruimte minder vir almal in die huis. Miskien is die persoon die goedheid en vriendelikheid vanself, maar haar woord is onbetroubaar.
Die punt wat ek wil maak, is dat ons almal ons goeie punte het, maar ook ons swak punte en in die meeste van die gevalle is dit die goeie punte wat ons dalk na die ander persoon getrek het, wat gemaak het dat die ander persoon in ons begin belangstel. Dalk het julle sommer net gekliek. Sommer net verlief geraak met die eerste oogopslag.
Een of ander tyd het julle besluit om te trou, en soos baie mense dink hulle kan regkry, gehoop om die persoon oor tyd te verander. Miskien het jy, in jou verliefdheid, selfs die persoon se slegte punte geïgnoreer.
Klein dingetjies wat ek en jy doen, kan ‘n groot verskil in ons huwelik maak. Soos Pam jare gelede vir my gesê het: ‘Hou op om jou te bekommer oor wat jou man doen, doen jý die regte ding.’ Ek wil graag hierdie facebookblad aanbeveel: My huwelik in praktyk. Ons kan regtig ‘n verskil maak!
Junie 29, 2017 Julie 4, 2017 ~ Toortsie	~ 27 Kommentaar
Vir die oom wat nou die dag op die radio gepraat het en 65 jaar getroud is, is 32 jaar van getroude lewe ‘n kuikentjie, vir ander is die gedagte aan 32 jaar van getroud wees ‘n onwerklikheid.
Vandag, 32 jaar gelede, het ek met sterre in die oë en met die confetti dogtertjie se blommekransie in my hare, die kerkpaadjie afgestap. Intussen het baie water die see ingeloop, is ons berge en dale oor en skielik is dit 32 jaar later.
Saam het ons wonderlike ervarings gehad, die wêreld deurkruis, groot uitdagings aanvaar en aangepak, krisisse hanteer.
Dit was beslis nie elke dag maanskyn en rose nie, ons kom uit verskillende agtergronde en omstandighede, maar as ek die pad kan oorstap, doen ek dit beslis.
Daar word baie oor die huwelik geskryf, positief én negatief. Kinders beleef hul ouers se huwelike, of gebrek aan huwelike in hulle eie huise en raak bang of opgewonde daaroor. Kinders kry die idee van sprokieshuwelike in storieboeke en word dan ontnugter as hul eie huwelik nié die sprokieshuwelik is wat hul gedink het dit moet wees nie.
Net soos wat ‘n mens jou beste moet gee vir jou beroep om dit suksesvol te maak, moet jy ook jou beste in jou huwelik gee. ‘n Huwelik hou baie vreugde en genot in, maar verwag van jou jou beste.
Seks, kommunikasie, konflikhantering, mekaar dra deur swaarkrytye, liefdevolle aandag en tyd aan mekaar gee, en nog 70 ander dinge speel alles ‘n rol om dit te maak werk, want die huwelik is deel van die lewe. ‘n Huwelik wat werk, bring stabiliteit, dit help om gebalanseerde kinders groot te maak, is die ruggraat van ‘n gesonde samelewing.
Seks word soms oorbeklemtoon, ander kere as niks afgemaak. In ‘n huwelik waar gesonde seks is, speel seks amper geen rol nie, maar in ‘n sekslose huwelik, dra seks by tot 90 persent van die probleme wat daar gebeur. Wanneer die seks gesond en in plek is, kom die kommunikasie en die gelukkige samesyn en al die 70 ander goed outomaties in plek. En as God in jou huwelik is, is hou huwelik ook al halfpad gewen.
Nou ja toe, al wat ek wou sê, is, ek en my ou manlief is reg vir die volgende 32 jaar. Ons sal ons bes doen, oor berge en deur dale, deur die mooi en ook deur die swaarkry. Mag God ons huwelik beskerm soos wat Hy alreeds 32 jaar lank doen. Soms het Hy maar ‘n handvol met ons! 😱
The challenge of this week, is delta, and we have to place a picture of something that shows transition or change. To stay married for 32 years, there have to be love, life and also continuous change, transition, to get stronger in each other and to face the challenges of life.
Mei 19, 2017 Mei 24, 2017 ~ Toortsie	~ 14 Kommentaar
480,542 ste persoon wat hier inloer! Baie dankie en welkom! Hoop jy loer weer in.